
Төсөл

МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


АВТО ЗАМЫН ТУХАЙ ХУУЛЬД НЭМЭЛТ, 
ӨӨРЧЛӨЛТ ОРУУЛАХ ТУХАЙ

1 дүгээр зүйл.Авто замын тухай хуульд доор дурдсан агуулгатай дараах хэсэг нэмсүгэй:

[bookmark: _Hlk205463780]1/6 дугаар зүйлийн 6.5 дахь хэсэг:

“6.5.Авто замын салбарт төсвийн хөрөнгө оруулалтаар төсөл хэрэгжүүлэхтэй холбогдсон харилцааг Төсвийн хөрөнгө оруулалтын удирдлагын тухай хуулиар зохицуулна.”

2/8 дугаар зүйлийн 8.7, 8.8 дахь хэсэг:

“8.7.Энэ хуулийн 8.4-т заасан Авто замын норм, нормативын сангийн эх үүсвэрийг бүрдүүлэхэд Төсвийн хөрөнгө оруулалтын удирдлагын тухай хуулийн хүрээнд  төсвийн хөрөнгө оруулалтаар хэрэгжүүлэх төсөл хамаарахгүй.

[bookmark: _Hlk214891012]8.8.Авто замын салбарт төсвийн хөрөнгө оруулалтаар хэрэгжүүлэх төслийн норм, нормативын сангийн удирдлагыг Төсвийн хөрөнгө оруулалтын удирдлагын тухай хуульд зааснаар зохицуулна.”

2 дугаар зүйл.Авто замын тухай хуулийн 4 дүгээр зүйлийн 4.1.21 дэх заалтыг доор дурдсанаар өөрчлөн найруулсугай:

“4.1.21.“магадалшгүй ажлын зардал” гэж Төсвийн хөрөнгө оруулалтын удирдлагын тухай хуулийн 37.2-т заасныг;”

3 дугаар зүйл.Авто замын тухай хуулийн 20 дугаар зүйлийн 20.8 дахь хэсгийн “магадлашгүй” гэснийг “магадалшгүй” гэж, мөн зүйлийн 20.9, 20.10 дахь хэсгийн “Магадлашгүй” гэснийг “Магадалшгүй” гэж тус тус өөрчилсүгэй.

4 дүгээр зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ



Төсөл

МОНГОЛ УЛСЫН ХУУЛЬ

2026 оны ... дугаар							         Улаанбаатар хот 
 сарын ..-ны өдөр                                                             


БАРИЛГЫН ТУХАЙ ХУУЛЬД НЭМЭЛТ, 
ӨӨРЧЛӨЛТ ОРУУЛАХ ТУХАЙ

1 дүгээр зүйл.Барилгын тухай хуульд доор дурдсан агуулгатай дараах хэсэг, заалт нэмсүгэй:

1/2 дугаар зүйлийн 2.4 дэх хэсэг:

“2.4.Төсвийн хөрөнгө оруулалтаар хэрэгжүүлэх барилга байгууламжийн төслийг төлөвлөх, хэрэгжүүлэх, санхүүжүүлэх, хянах, тайлагнах болон хөрөнгийн удирдлага, ашиглалт, үр өгөөжийг тооцохтой холбоотой харилцааг Төсвийн хөрөнгө оруулалтын удирдлагын тухай хуулиар зохицуулна.”

2/5 дугаар зүйлийн 5.11, 5.12 дахь хэсэг:

	“5.11.Энэ хуулийн 5.7-д заасан барилга байгууламжийн норм, нормативын сангийн эх үүсвэрийг бүрдүүлэхэд Төсвийн хөрөнгө оруулалтын удирдлагын тухай хуулийн хүрээнд төсвийн хөрөнгө оруулалтаар хэрэгжүүлэх төсөл хамаарахгүй.

	5.12.Төсвийн хөрөнгө оруулалтаар хэрэгжүүлэх барилга байгууламжийн төслийн норм, нормативын сангийн удирдлагыг Төсвийн хөрөнгө оруулалтын удирдлагын тухай хуулиар зохицуулна.”

	3/24 дүгээр зүйлийн 24.1.5 дахь заалт:

	“24.1.5.Төсвийн хөрөнгө оруулалтын удирдлагын тухай хуулийн 5.1.7-д заасан хариуцлагатай байх.”

	4/25 дугаар зүйлийн 25.10 дахь хэсэг:

	“25.10.Төсвийн хөрөнгө оруулалтаар хэрэгжүүлэх барилга байгууламжийн төсөлд магадлал хийлгэх асуудлыг Төсвийн хөрөнгө оруулалтын удирдлагын тухай хуульд зааснаар зохицуулна.”

5/27 дугаар зүйлийн 27.3.4 дэх заалт:

 “27.3.4.төсвийн хөрөнгө оруулалтаар хэрэгжүүлэх барилга байгууламж нь Төсвийн хөрөнгө оруулалтын удирдлагын тухай хуульд заасан шаардлагыг хангаагүй тохиолдолд.”

	6/37 дугаар зүйлийн 37.1.21 дэх заалт:

	“37.1.21.төсвийн хөрөнгө оруулалтаар хэрэгжүүлэх барилга байгууламжийн хувьд Төсвийн хөрөнгө оруулалтын удирдлагын тухай хуульд заасан захиалагчийн чиг үүргийг хэрэгжүүлэх.”

	7/38 дугаар зүйлийн 38.1.11 дэх заалт:

	“38.1.11.төсвийн хөрөнгө оруулалтаар хэрэгжүүлэх барилга байгууламжийн хувьд Төсвийн хөрөнгө оруулалтын удирдлагын тухай хуульд заасан зураг төсөл зохиогчийн хяналт хэрэгжүүлэгчийн чиг үүргийг хэрэгжүүлэх.”

	8/40 дүгээр зүйлийн 40.1.25 дахь заалт:

	“40.1.25.төсвийн хөрөнгө оруулалтаар хэрэгжүүлэх барилга байгууламжийн хувьд Төсвийн хөрөнгө оруулалтын удирдлагын тухай хууль, төсөл хэрэгжүүлэх гэрээнд заасан гүйцэтгэгчийн үүргийг хэрэгжүүлэх.”

	9/48 дугаар зүйлийн 48.9 дэх хэсэг:

	“48.9.Тухайн жилийн төсвийн хуулиар тухайн онд багтаан дуусахаар батлагдсан барилга байгууламжид ашиглалтад оруулах комисс ажиллах бөгөөд ашиглалтад оруулах дүгнэлт гаргах бол уг дүгнэлтийг тухайн жилийн 12 дугаар сарын 20-ны өдрийн дотор баталгаажуулан гаргасан байна.”

10/49 дүгээр зүйлийн 49.6 дахь хэсэг:

[bookmark: _Hlk220926548]“49.6.Энэ хуулийн 49.1-д заасны дагуу төсвийн хөрөнгө оруулалтаар  хэрэгжиж, ашиглалтын гэрчилгээ олгосон барилга байгууламжид ашиглалтын тэмдэглэгээ тавьж, актаар баталгаажуулна.”

	2 дугаар зүйл.Барилгын тухай хуулийн 40 дүгээр зүйлийн 40.1.15 дахь заалтын “санд” гэсний дараа “, төсвийн хөрөнгө оруулалтаар хэрэгжүүлэх барилга байгууламжийн хувьд Төсвийн хөрөнгө оруулалтын удирдлагын тухай хуульд заасны дагуу” гэж нэмсүгэй.

3 дугаар зүйл.Барилгын тухай хуулийн 4 дүгээр зүйлийн 4.1.30 дахь заалтын "өртгийн төсөв" гэснийг "төсөвт өртөг" гэж, 25 дугаар зүйлийн 25.2.1, 25.2.2 дахь заалтын “өртгийн төсөвт” гэснийг “төсөвт өртөгт” гэж тус тус өөрчилсүгэй.

	4 дүгээр зүйл.Барилгын тухай хуулийн 24 дүгээр зүйлийн 24.4, 24.5 дахь хэсэг, 25 дугаар зүйлийн 25.2.5 дахь заалт, 33 дугаар зүйлийн 33.1.10 дахь заалт тус бүрийг хүчингүй болсонд тооцсугай.

5 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.

ЗӨРЧЛИЙН ТУХАЙ ХУУЛЬД НЭМЭЛТ 
ОРУУЛАХ ТУХАЙ

1 дүгээр зүйл.Зөрчлийн тухай хуулийн Арван нэгдүгээр бүлэгт доор дурдсан агуулгатай 11.36 дугаар зүйл нэмсүгэй: 

“11.36 дугаар зүйл.Төсвийн хөрөнгө оруулалтын удирдлагын тухай хууль зөрчих

1.Төсвийн хөрөнгө оруулалтын удирдлагын тухай хууль, холбогдох журамд заасан мэдээлэл, тайлан, дүгнэлтийг мэдээлээгүй, цахим системээр илгээгээгүй, цахим системд мэдээлэл оруулах, бүртгэх, баталгаажуулах, илгээхтэй холбоотой үүргээ зохих ёсоор биелүүлээгүй бол хүнийг нэг мянган нэгжтэй тэнцэх хэмжээний төгрөгөөр, хуулийн этгээдийг таван мянган нэгжтэй тэнцэх хэмжээний төгрөгөөр торгоно.

2.Төсвийн хөрөнгө оруулалтаар хэрэгжүүлэх төсөлд хийсэн зураг төсөл, техник, эдийн засгийн үндэслэл, магадлал, холбогдох бусад шинжилгээ, судалгаа нь Төсвийн хөрөнгө оруулалтын удирдлагын тухай хууль, холбогдох хууль, журам, дүрэм, норм, нормативын баримт бичиг, стандартыг зөрчсөн бол хүнийг арван мянган нэгжтэй тэнцэх хэмжээний төгрөгөөр, хуулийн этгээдийг хорин мянган нэгжтэй тэнцэх хэмжээний төгрөгөөр торгоно.

3.Төсвийн хөрөнгө оруулалтын төсөл хэрэгжүүлэх талаар тогтоосон тусгай журмыг зөрчсөн бол учирсан хохирол, нөхөн төлбөрийг гаргуулж, хүнийг арван мянган нэгжтэй тэнцэх хэмжээний төгрөгөөр, хуулийн этгээдийг хорин мянган нэгжтэй тэнцэх хэмжээний төгрөгөөр торгоно.

4.Төсвийн хөрөнгө оруулалтаар хэрэгжүүлэх төсөлд хөндлөнгийн хяналт, захиалагчийн техникийн болон зураг төсөл зохиогчийн хяналт хэрэгжүүлэгч нь холбогдох хуульд заасан хяналтын чиг үүргээ бүрэн, зохих ёсоор биелүүлээгүй бол учирсан хохирол, нөхөн төлбөрийг гаргуулж, хүнийг хорин мянган нэгжтэй тэнцэх хэмжээний төгрөгөөр, хуулийн этгээдийг хоёр зуун мянган нэгжтэй тэнцэх хэмжээний төгрөгөөр торгоно.”

2 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.

ЗӨРЧИЛ ШАЛГАН ШИЙДВЭРЛЭХ ТУХАЙ ХУУЛЬД
НЭМЭЛТ ОРУУЛАХ ТУХАЙ

1 дүгээр зүйл.Зөрчил шалган шийдвэрлэх тухай хуулийн 1.8 дугаар зүйлд доор дурдсан агуулгатай 6.68 дахь заалт нэмсүгэй:

“6.68.Санхүүгийн хяналт шалгалтын улсын байцаагч Зөрчлийн тухай хуулийн 11.36 дугаар зүйлийн 1, 3 дахь хэсэгт заасан зөрчил.”

2 дугаар зүйл.Зөрчил шалган шийдвэрлэх тухай хуулийн 1.8 дугаар зүйлийн 6.38 дахь заалтын “11.2” гэсний дараа “дугаар зүйл, 11.36 дугаар зүйлийн 2, 3, 4 дэх хэсэг,” гэж, 6.40 дэх заалтын “11.2” гэсний дараа “дугаар зүйл, 11.36 дугаар зүйлийн 2 дахь хэсэг,” гэж тус тус нэмсүгэй.

3 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.

МОНГОЛ УЛСЫН ЗАСАГ ЗАХИРГАА, НУТАГ ДЭВСГЭРИЙН 
НЭГЖ, ТҮҮНИЙ УДИРДЛАГЫН ТУХАЙ ХУУЛЬД 
НЭМЭЛТ ОРУУЛАХ ТУХАЙ
          
[bookmark: _Hlk98870843]1 дүгээр зүйл.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 2 дугаар зүйлд доор дурдсан агуулгатай 2.4 дэх хэсэг нэмсүгэй:

“2.4.Төсвийн хөрөнгө оруулалтын төслийг орон нутагт хэрэгжүүлэхээр төлөвлөх, хэрэгжүүлэх, санхүүжүүлэх, хянах, тайлагнах болон хөрөнгийн удирдлага, ашиглалт, үр өгөөжийг тооцохтой холбоотой харилцааг Төсвийн хөрөнгө оруулалтын удирдлагын тухай хуулиар зохицуулна.”  

2 дугаар зүйл.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 16 дугаар зүйлийн 16.5 дахь хэсгийн “Төсвийн тухай хууль” гэсний дараа “, Төсвийн хөрөнгө оруулалтын удирдлагын тухай хууль” гэж нэмсүгэй.

3 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.

ӨРИЙН УДИРДЛАГЫН ТУХАЙ ХУУЛЬД НЭМЭЛТ, 
ӨӨРЧЛӨЛТ ОРУУЛАХ ТУХАЙ

1 дүгээр зүйл.Өрийн удирдлагын тухай хуульд доор дурдсан агуулгатай дараах хэсэг, заалт нэмсүгэй:

1/3 дугаар зүйлийн 3.6 дахь хэсэг:

“3.6.Гадаад зээллэгийн эх үүсвэрээр санхүүжүүлэх төсөл, арга хэмжээний төсвийн хөрөнгө оруулалтын удирдлагын харилцааг Төсвийн хөрөнгө оруулалтын удирдлагын тухай хуулиар зохицуулна.” 

2/12 дугаар зүйлийн 12.4 дэх хэсэг:

“12.4.Энэ хууль болон Төсвийн хөрөнгө оруулалтын удирдлагын тухай хуульд заасан шаардлагыг хангаагүй, зориулалтад хамаарахгүй төслийг гадаад зээлийн эх үүсвэрээр өр үүсгэн санхүүжүүлэхгүй.”
 
3/18 дугаар зүйлийн 18.5.9 дэх заалт:

“18.5.9.Төсвийн хөрөнгө оруулалтын удирдлагын тухай хуульд заасан холбогдох шаардлагыг хангасан байх.”

2 дугаар зүйл.Өрийн удирдлагын тухай хуулийн 2 дугаар зүйлийн 2.1 дэх хэсгийн “Төсвийн тухай хууль,” гэсний дараа “Төсвийн хөрөнгө оруулалтын удирдлагын тухай хууль,” гэж нэмсүгэй.

3 дугаар зүйл.Өрийн удирдлагын тухай хуулийн 24 дүгээр зүйлийн 24.4 дэх хэсгийн “үнэлэх журмыг санхүү, төсвийн асуудал эрхэлсэн Засгийн газрын гишүүн баталж, мөрдүүлнэ” гэснийг “үнэлэхтэй холбоотой харилцааг Төсвийн хөрөнгө оруулалтын удирдлагын тухай хуулийн 10.1.4-т заасан журмаар зохицуулна.” гэж өөрчилсүгэй.  

4 дүгээр зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ

Төсөл

МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


ТӨМӨР ЗАМЫН ТЭЭВРИЙН ТУХАЙ ХУУЛЬД 
НЭМЭЛТ ОРУУЛАХ ТУХАЙ

1 дүгээр зүйл.Төмөр замын тээврийн тухай хуульд доор дурдсан агуулгатай дараах хэсэг нэмсүгэй:

1/3 дугаар зүйлийн 3.3 дахь хэсэг:

“3.3.Төмөр замын салбарт төсвийн хөрөнгө оруулалтаар төсөл хэрэгжүүлэхтэй холбогдсон харилцааг Төсвийн хөрөнгө оруулалтын удирдлагын тухай хуулиар зохицуулна.”

2/13 дугаар зүйлийн 13.4, 13.5 дахь хэсэг:

“13.4.Энэ хуулийн 13.2-т заасан сангийн эх үүсвэрийг бүрдүүлэхэд Төсвийн хөрөнгө оруулалтын удирдлагын тухай хуулийн хүрээнд төсвийн хөрөнгө оруулалтаар хэрэгжүүлэх төсөл хамаарахгүй.

13.5.Төмөр замын салбарт төсвийн хөрөнгө оруулалтаар хэрэгжүүлэх төслийн норм, нормативын сангийн удирдлагыг Төсвийн хөрөнгө оруулалтын удирдлагын тухай хуульд зааснаар зохицуулна.”

2 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ


Төсөл

МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


ТӨРИЙН БОЛОН ОРОН НУТГИЙН ӨМЧИЙН ТУХАЙ ХУУЛЬД 
НЭМЭЛТ, ӨӨРЧЛӨЛТ ОРУУЛАХ ТУХАЙ

1 дүгээр зүйл.Төрийн болон орон нутгийн өмчийн тухай хуулийн 2 дугаар зүйлд доор дурдсан агуулгатай 5 дахь хэсэг нэмсүгэй:

“5.Төсвийн хөрөнгө оруулалтаар бий болсон төрийн болон орон нутгийн өмчид хамаарах энэ хуульд зааснаас бусад хөрөнгийн бүртгэл, ашиглалт, түүний үр өгөөжийг тооцохтой холбоотой харилцааг Төсвийн хөрөнгө оруулалтын удирдлагын тухай хуулиар зохицуулна.”

2 дугаар зүйл.Төрийн болон орон нутгийн өмчийн тухай хуулийн 6 дугаар зүйлийн 2 дахь хэсгийг доор дурдсанаар өөрчлөн найруулсугай:

[bookmark: _Hlk215083084]“2.Төсвийн тухай хууль болон Төсвийн хөрөнгө оруулалтын удирдлагын тухай  хуулийн хүрээнд бий болсон хөрөнгө нь төрийн болон орон нутгийн өмч байна.

Тайлбар: Төсвийн хөрөнгө оруулалтын удирдлагын тухай хуулийн хүрээнд хэрэгжүүлж дуусаагүй хөрөнгө оруулалт мөн адил хамаарна.”
 
3 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ




Төсөл

МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


ТӨРИЙН БОЛОН ОРОН НУТГИЙН ӨМЧИЙН ХӨРӨНГӨӨР БАРАА,
 АЖИЛ, ҮЙЛЧИЛГЭЭ ХУДАЛДАН АВАХ ТУХАЙ ХУУЛЬД
 НЭМЭЛТ ОРУУЛАХ ТУХАЙ

1 дүгээр зүйл.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд доор дурдсан агуулгатай дараах хэсэг нэмсүгэй:

1/3 дугаар зүйлийн 3.5 дахь хэсэг:

“3.5.Төсвийн хөрөнгө оруулалтаар хэрэгжүүлэх төслийн худалдан авах ажиллагааг энэ хуулиар, төсөл төлөвлөх, хэрэгжүүлэх, санхүүжүүлэх, хянах, тайлагнах болон хөрөнгийн удирдлага, ашиглалт, үр өгөөжийг тооцохтой холбоотой харилцааг Төсвийн хөрөнгө оруулалтын удирдлагын тухай хуулиар зохицуулна.”

2/39 дүгээр зүйлийн 39.6 дахь хэсэг:

“39.6.Төсвийн хөрөнгө оруулалтаар төсөл хэрэгжүүлэх гэрээнд энэ хуулийн 39.3-т зааснаас гадна Төсвийн хөрөнгө оруулалтын удирдлагын тухай хуульд заасан нөхцөлийг тусгана.”

3/43 дугаар зүйлийн 43.7 дахь хэсэг:

“43.7.Төсвийн хөрөнгө оруулалтын удирдлагын тухай хуулийн 57.1.1, 57.1.2-т зааснаар ногоон, шар жагсаалтын төслийн гүйцэтгэгчид урьдчилгаа төлбөр олгоход энэ хуулийн 43.2, 43.3 дахь хэсэг хамаарахгүй.”

2 дугаар зүйл.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 2 дугаар зүйлийн 2.1 дэх хэсгийн “Монгол Улсын Үндсэн хууль,” гэсний дараа “Төсвийн тухай хууль, Төсвийн хөрөнгө оруулалтын удирдлагын тухай хууль,” гэж, 3 дугаар зүйлийн 3.1 дэх хэсгийн “орон нутгийн төсөв” гэсний дараа “, орон нутгийн хөгжлийн сан” гэж, 39 дүгээр зүйлийн 39.5 дахь хэсгийн “Иргэний хуулиар” гэсний дараа “, төсвийн хөрөнгө оруулалтын төслийн хувьд Иргэний хууль болон Төсвийн хөрөнгө оруулалтын удирдлагын тухай хуулиар” гэж тус тус нэмсүгэй.

3 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ

Төсөл


МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


ТӨРИЙН ХЭМНЭЛТИЙН ТУХАЙ ХУУЛЬД НЭМЭЛТ, 
ӨӨРЧЛӨЛТ ОРУУЛАХ ТУХАЙ

1 дүгээр зүйл.Төрийн хэмнэлтийн тухай хуулийн 2 дугаар зүйлийн 2.1 дэх хэсгийн “Төсвийн тухай хууль,” гэсний дараа “Төсвийн хөрөнгө оруулалтын удирдлагын тухай хууль,” гэж нэмсүгэй.
 2 дугаар зүйл.Төрийн хэмнэлтийн тухай хуулийн 13 дугаар зүйлийн 13.1, 13.5 дахь хэсгийг доор дурдсанаар өөрчлөн найруулсугай:

“13.1.Төсвийн хөрөнгө оруулалтаар хэрэгжүүлэх төслийн хэрэгжилт, санхүүжилтийн асуудлыг Төсвийн хөрөнгө оруулалтын удирдлагын тухай хуульд зааснаар зохицуулна.

13.5.Орон нутгийн хөгжлийн сангийн хөрөнгөөр хэрэгжүүлэх төслийн ангилал, төрөл, зориулалт, шаардлага, төлөвлөлт, хэрэгжилт, санхүүжилт, хяналт, тайлагналттай холбогдсон харилцааг Төсвийн хөрөнгө оруулалтын удирдлагын тухай хуулиар зохицуулна.”

 3 дугаар зүйл.Төрийн хэмнэлтийн тухай хуулийн 7 дугаар зүйлийн 7.1 дэх хэсгийн “шинээр барихыг хориглоно” гэснийг “шинээр барих тохиолдолд Төсвийн хөрөнгө оруулалтын удирдлагын тухай хуулийг мөрдөнө” гэж өөрчилсүгэй. 

4 дүгээр зүйл.Төрийн хэмнэлтийн тухай хуулийн 7 дугаар зүйлийн 7.2 дахь хэсэг, 13 дугаар зүйлийн 13.2, 13.4, 13.6 дахь хэсгийг тус тус хүчингүй болсонд тооцсугай.

5 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ

Төсөл

МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


ТӨСВИЙН ТУХАЙ ХУУЛЬД НЭМЭЛТ, 
ӨӨРЧЛӨЛТ ОРУУЛАХ ТУХАЙ

1 дүгээр зүйл.Төсвийн тухай хуульд доор дурдсан агуулгатай дараах зүйл, хэсэг, заалт нэмсүгэй:

1/3 дугаар зүйлийн 3.6 дахь хэсэг:

“3.6.Энэ хуульд зааснаас бусад төсвийн хөрөнгө оруулалтын төслийн төлөвлөлт, хэрэгжилт, санхүүжилт, хяналт, тайлагналт, хөрөнгийн удирдлага, ашиглалттай холбоотой харилцааг Төсвийн хөрөнгө оруулалтын удирдлагын тухай хуулиар зохицуулна.”

2/4 дүгээр зүйлийн 4.1.59, 4.1.60, 4.1.61 дэх заалт:

“4.1.59.“төсвийн хөрөнгө оруулалтын төсөл” гэж Төсвийн хөрөнгө оруулалтын удирдлагын тухай хуулийн 4.1.14-т заасныг;

4.1.60.“төсвийн хөрөнгө оруулалтын удирдлага” гэж Төсвийн хөрөнгө оруулалтын удирдлагын тухай хуулийн 4.1.15-д заасныг;”

4.1.61.”хөгжлийн түнш” гэж Төсвийн хөрөнгө оруулалтын удирдлагын тухай хуулийн 4.1.23-т заасныг.”

3/12 дугаар зүйлийн 12.2.4 дэх заалт:

“12.2.4.төсвийн хөрөнгө оруулалтын төслийн төлөвлөлт, бэлтгэл ажиллагааг Төсвийн хөрөнгө оруулалтын удирдлагын тухай хуульд зааснаар хэрэгжүүлэх, төсвийн бүх шатны захирагч болон холбогдох бусад этгээдийг нэгдсэн удирдлага, зохицуулалтаар хангах.”

4/252 дугаар зүйл:

[bookmark: _Hlk174544546]“252 дугаар зүйл.Гадаад тусламжийн удирдлага, зохицуулалт

252.1.Хөгжлийн түнш, олон улсын байгууллагаас олгох гадаад тусламж /цаашид "гадаад тусламж" гэх/-ийн  хөрөнгөөр хэрэгжүүлэх төсөл, арга хэмжээг оновчтой төлөвлөж, тухайн төсөл, арга хэмжээний хэрэгжилт, хяналт, хөрөнгийн бүртгэл, тайлагналтыг нэгдсэн удирдлага, зохицуулалтаар хангах замаар тусламжийн хөрөнгийг зориулалтын дагуу үр дүнтэй, ил тод, хариуцлагатай зарцуулна. 

252.2.Гадаад тусламжийн хөрөнгөөр хэрэгжүүлэх төсөл, арга хэмжээ нь энэ хуульд заасан шаардлагад нийцсэн, холбогдох аргачлалын шалгуур үзүүлэлтээр үнэлгээ өгч эрэмбэлсэн, хөгжлийн түнш орон, олон улсын байгууллагатай байгуулсан гэрээний үндсэн зорилгод нийцсэн, нийгмийн ач холбогдол бүхий төсөл байна.

252.3.Төсвийн ерөнхийлөн захирагч, төсөл хэрэгжүүлэгч байгууллага нь гадаад тусламжийн хөрөнгөөр хэрэгжиж байгаа төсөл, арга хэмжээг төлөвлөсөн хугацаанд үр дүнтэй хэрэгжүүлж, төсөв, хөрөнгийг зохистой, үр ашигтай зарцуулах бөгөөд төсөл, арга хэмжээний үйл ажиллагаа, ажил, үйлчилгээний гүйцэтгэлд хяналт тавьж, холбогдох хууль тогтоомжийн хэрэгжилтийг хангаж ажиллах үүрэгтэй.

252.4.Бараа, бүтээгдэхүүний хэлбэрээр олгож байгаа гадаад тусламжийн хөрөнгийг Монгол Улсын нутаг дэвсгэрт орж ирэх бүрд төрөл, тоо хэмжээ, үнэ, чанарыг хянан бүртгэж, хүлээн авна. 

252.5.Монгол Улсад байгалийн давагдашгүй хүчин зүйл, гамшиг, онцгой нөхцөл байдал үүссэнтэй холбогдуулан Засгийн газар хөгжлийн түншээс хүмүүнлэгийн болон яаралтай тусламж авч болно. 

252.6.Хүмүүнлэгийн болон яаралтай тусламжийн хөрөнгийг зориулалтын дагуу үр дүнтэй ашиглах ба түүний бүртгэл, зарцуулалт бүхий тайланг тусламж хүлээн авсан төсвийн ерөнхийлөн захирагч, төсөл хэрэгжүүлэгч байгууллага нь тухай бүр холбогдох хууль, тогтоомжид заасны дагуу санхүү, төсвийн асуудал эрхэлсэн төрийн захиргааны төв байгууллагад хүргүүлнэ.

252.7.Гадаад тусламжийн хөрөнгөөр хэрэгжүүлэх төсөл, арга хэмжээг төлөвлөх, санхүүжүүлэх, хэрэгжүүлэх, тайлагнахтай холбоотой аливаа харилцааг Төсвийн хөрөнгө оруулалтын удирдлагын тухай хуульд зааснаар зохицуулна.” 
 
5/27 дугаар зүйлийн 27.1.11 дэх заалт:

“27.1.11.төсвийн хөрөнгө оруулалтын төсөл нь Төсвийн хөрөнгө оруулалтын удирдлагын тухай хуульд заасан зарчим, шаардлагыг хангасан байх.”

6/31 дүгээр зүйлийн 31.1.7 дахь заалт:

“31.1.7.төсвийн хөрөнгө оруулалтын төслийн саналыг Төсвийн хөрөнгө оруулалтын удирдлагын тухай хуульд зааснаар ирүүлсэн байх.”

7/32 дугаар зүйлийн 32.2.23 дахь заалт:

“32.2.23.төсвийн хөрөнгө оруулалтаар хэрэгжүүлэх IV ангиллын буюу хөгжлийн, V ангиллын буюу мега төслийн мэдээлэл.”

8/54 дүгээр зүйлийн 54.5.7 дахь заалт:

“54.5.7.улсын болон орон нутгийн төсвийн хөрөнгө оруулалтаар хэрэгжүүлсэн III, IV болон V ангиллын төслийн үр дүн.”

9/57 дугаар зүйлийн 57.6 дахь хэсэг:

“57.6.Орон нутгийн төсвийн хөрөнгө оруулалтаар төсөл төлөвлөх, хэрэгжүүлэх, санхүүжүүлэх, тайлагнах, өмч, хөрөнгийн удирдлагыг хэрэгжүүлэхэд энэ хууль болон Төсвийн хөрөнгө оруулалтын удирдлагын тухай хуулийг баримтална.”

10/60 дугаар зүйлийн 60.13 дахь хэсэг:

“60.13.Орон нутгийн хөгжлийн сангийн эх үүсвэрээр хөрөнгө оруулалтын төсөл төлөвлөх, хэрэгжүүлэх, санхүүжүүлэх, тайлагнах, өмч, хөрөнгийн удирдлагыг хэрэгжүүлэхэд энэ хууль болон Төсвийн хөрөнгө оруулалтын удирдлагын тухай хуулийг баримтална.” 

11/67 дугаар зүйлийн 67.4 дэх хэсэг:

“67.4.Орон нутгийн төсвийн хөрөнгө оруулалтын төслийг төлөвлөх, бэлтгэл ажлыг хангахад Төсвийн хөрөнгө оруулалтын удирдлагын тухай хуулийг баримтална.”

2 дугаар зүйл.Төсвийн тухай хуулийн 2 дугаар зүйлийн 2.1 дэх хэсгийн “Төсвийн тогтвортой байдлын тухай хууль,” гэсний дараа “Төсвийн хөрөнгө оруулалтын удирдлагын тухай хууль,” гэж, мөн хуулийн 58 дугаар зүйлийн 58.2 дахь хэсгийн “улсын төсвөөс” гэсний өмнө “Төсвийн хөрөнгө оруулалтын удирдлагын тухай хуулийг баримтлан” гэж тус тус нэмсүгэй. 

3 дугаар зүйл.Төсвийн тухай хуулийн дараах зүйл, хэсэг, заалтыг доор дурдсанаар өөрчлөн найруулсугай:

1/4 дүгээр зүйлийн 4.1.24 дэх заалт:

“4.1.24.“төсвийн хөрөнгө оруулалт” гэж Төсвийн хөрөнгө оруулалтын удирдлагын тухай хуулийн 4.1.12-т заасныг;”

2/12 дугаар зүйлийн 12.1.23 дахь заалт:

“12.1.23.төсвийн хөрөнгө оруулалтын удирдлагыг Төсвийн хөрөнгө оруулалтын удирдлагын тухай хуульд зааснаар хэрэгжүүлэх.”

[bookmark: _Hlk215085850]3/14 дүгээр зүйлийн 14.2.4, 14.2.8 дахь заалт:

“14.2.4.төсвийн хөрөнгө оруулалтын удирдлагын талаарх чиг үүргийг Төсвийн хөрөнгө оруулалтын удирдлагын тухай хуульд зааснаар хэрэгжүүлэх;
[bookmark: _Hlk205473011]
14.2.8.төсвийн хөрөнгө оруулалтын төслийн хэрэгжилтийг хянах, тайлагнах чиг үүргийг Төсвийн хөрөнгө оруулалтын удирдлагын тухай хуульд зааснаар хэрэгжүүлэх;”

4/16 дугаар зүйлийн 16.4.16 дахь заалт:

“16.4.16.Засгийн газрын гадаад зээл, тусламжийн хөрөнгөөр хэрэгжүүлж байгаа нэгдсэн төсөл хэрэгжүүлэх нэгжийн, эсхүл төсөл хэрэгжүүлэх нэгжийн зохицуулагч нь тухайн төслийн төсвийн;”

5/17 дугаар зүйлийн 17.1 дэх хэсэг:

“17.1.Төсвийн хөрөнгө оруулалтын удирдлагын тухай хуульд заасны дагуу гадаад зээл, тусламжийн хөрөнгөөр төсөл хэрэгжүүлэх чиг үүрэг бүхий байгуулагдсан нэгдсэн төсөл хэрэгжүүлэх, төсөл хэрэгжүүлэх нэгж нь төсвийн байгууллага байна.”

6/27 дугаар зүйлийн 27.6 дахь хэсэг:

“27.6.Төсвийн хөрөнгө оруулалтын төслийн төлөвлөлтийг Төсвийн хөрөнгө оруулалтын удирдлагын тухай хуульд зааснаар зохицуулна.”

7/29 дүгээр зүйл:

“29 дүгээр зүйл.Хөрөнгө оруулалтын удирдлага

29.1.Төсвийн хөрөнгө оруулалтаар хэрэгжүүлэх төслийн төлөвлөлт, санхүүжилт, тавигдах шаардлага болон холбогдох бусад асуудлыг Төсвийн хөрөнгө оруулалтын удирдлагын тухай хуульд зааснаар зохицуулна.

29.2.Тухайн жилд батлагдсан төсвийн хөрөнгө оруулалтын төсөл, арга хэмжээний санхүүжих дүнг төсвийн тодотголоор бууруулахгүй байх чиглэл баримтлана.”

8/32 дугаар зүйлийн 32.2.6 дахь заалт:

“32.2.6.хөрөнгө оруулалтын төсөл, арга хэмжээний жагсаалтыг хавсралтаар /нэр, байршил, хүчин чадал, төслийн код, хэрэгжүүлэх хугацаа, анхны, сүүлийн болон тухайн жилийн төсөвт өртөг, санхүүжүүлэх эх үүсвэр, тухайн төсвийн жилийн санхүүжилтийн дүн/;”

4 дүгээр зүйл.Төсвийн тухай хуулийн 33 дугаар зүйлийн 33.2.6 дахь заалтын “төсөвт өртөг, анхны төсөвт өртөг,” гэснийг “анхны, сүүлийн болон тухайн жилийн төсөвт өртөг,” гэж тус тус өөрчилсүгэй. 

5 дугаар зүйл.Төсвийн тухай хуулийн 10 дугаар зүйлийн 10.1.13, 10.1.14, 10.1.15 дахь заалт, мөн зүйлийн 10.5 дахь хэсэг, 11 дүгээр зүйлийн 11.1.23 дахь заалт, 25 дугаар зүйлийн 25.11, 25.13 дахь хэсэг, 271 дүгээр зүйл, 28 дугаар зүйлийн 28.11 дэх хэсэг, 291 дүгээр зүйл, 33 дугаар зүйлийн 33.2.8 дахь заалтыг тус тус хүчингүй болсонд тооцсугай.

6 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.


ГАРЫН ҮСЭГ

Төсөл

МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


ХОТ БАЙГУУЛАЛТЫН ТУХАЙ ХУУЛЬД НЭМЭЛТ, 
ӨӨРЧЛӨЛТ ОРУУЛАХ ТУХАЙ

1 дүгээр зүйл.Хот байгуулалтын тухай хуульд доор дурдсан агуулгатай дараах хэсэг, заалт нэмсүгэй:

1/4 дүгээр зүйлийн 4.1.4 дэх заалт: 

“4.1.4.хөрөнгийн эх үүсвэр, санхүүжилтийг тооцсон, төсвийн бодлого, төлөвлөлттэй уялдсан байх.” 

2/11 дүгээр зүйлийн 11.7 дахь хэсэг:

“11.7.Хот байгуулалтын баримт бичгийг боловсруулах хүрээнд төсвийн хөрөнгө оруулалтаар төсөл хэрэгжүүлэхээр төлөвлөх тохиолдолд Төсвийн хөрөнгө оруулалтын удирдлагын тухай хуулийг баримтална.”  

3/21 дүгээр зүйлийн 21.2 дахь хэсэг:

“21.2.Хот байгуулалтын үйл ажиллагааг хэрэгжүүлэхэд шаардлагатай төсвийн хөрөнгө оруулалтын төсөл төлөвлөх, хэрэгжүүлэх, санхүүжүүлэхэд Төсвийн хөрөнгө оруулалтын удирдлагын тухай хуулийг удирдлага болгоно.”

2 дугаар зүйл.Хот байгуулалтын тухай хуулийн 12 дугаар зүйлийн 12.9 дэх хэсгийн “асуудлыг” гэснийг “асуудал болон хөрөнгө оруулалтын эх үүсвэрийг” гэж өөрчилсүгэй.

3 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ




Төсөл

МОНГОЛ УЛСЫН ХУУЛЬ

2026 оны .... дугаар							   Улаанбаатар
 сарын ... ны өдөр 								           хот


ЭРЧИМ ХҮЧНИЙ ТУХАЙ ХУУЛЬД НЭМЭЛТ 
ОРУУЛАХ ТУХАЙ

1 дүгээр зүйл.Эрчим хүчний тухай хуулийн 2 дугаар зүйлд доор дурдсан агуулгатай 2.6 дахь хэсэг хэсэг нэмсүгэй:

“2.6.Эрчим хүчний салбарт төсвийн хөрөнгө оруулалтаар төсөл хэрэгжүүлэхтэй холбогдсон харилцааг болон төсвийн хөрөнгө оруулалтаар хэрэгжүүлэх төслийн норм, нормативын сангийн удирдлагыг Төсвийн хөрөнгө оруулалтын удирдлагын тухай хуульд зааснаар зохицуулна.”

2 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ



Төсөл

МОНГОЛ УЛСЫН ХУУЛЬ

  2026 оны .... дугаар							     Улаанбаатар
   сарын ... ны өдөр 								   хот


ТӨСВИЙН ХӨРӨНГӨ ОРУУЛАЛТЫН УДИРДЛАГЫН ТУХАЙ 
ХУУЛИЙГ ДАГАЖ МӨРДӨХ ЖУРМЫН ТУХАЙ

1 дүгээр зүйл.Төсвийн хөрөнгө оруулалтын удирдлагын тухай хууль хүчин төгөлдөр болохоос өмнө тухайн жилийн төсвийн хуулиар батлагдан гэрээ байгуулсан төслийн хэрэгжилт, санхүүжилт, хяналт, тайлагналт болон хөрөнгийн удирдлага, ашиглалт, түүний үр өгөөжийг тооцохтой холбоотой харилцааг тухайн харилцааг зохицуулж байсан хуулиар зохицуулна.

2 дугаар зүйл.Төсвийн хөрөнгө оруулалтаар хэрэгжүүлж байгаа төслийг Төсвийн хөрөнгө оруулалтын удирдлагын тухай хуульд заасан ангиллаар ангилах бөгөөд энэ нь тухайн төслийн төсөвт өртөг, хэрэгжих хугацааг өөрчлөх үндэслэл болохгүй.

 3 дугаар зүйл.Төсвийн хөрөнгө оруулалтын удирдлагын тухай хуульд заасан журам, аргачлалыг уг хууль хүчин төгөлдөр болсноос хойш нэг жилийн хугацаанд шинэчлэн боловсруулж батлах ба ийнхүү батлагдаж, хүчин төгөлдөр болох хүртэлх хугацаанд тухайн харилцааг зохицуулж байгаа журам, аргачлал, холбогдох баримт бичгээр зохицуулна.

4 дүгээр зүйл.Төсвийн хөрөнгө оруулалтын удирдлагын тухай хуульд заасан Төсвийн хөрөнгө оруулалтын удирдлагын сангийн эх үүсвэрийг төлөвлөх, зарцуулахтай холбогдсон үйл ажиллагааг 2028 оны төсвийн жилээс эхлэн хэрэгжүүлнэ.

5 дугаар зүйл.Төсвийн хөрөнгө оруулалтын мэдээллийн нэгдсэн сангийн мэдээллийг төсвийн хөрөнгө оруулалтын эх үүсвэр бүрээр цахим системд бүрдүүлэх, хамруулах үйл ажиллагааг санхүү, төсвийн асуудал эрхэлсэн төрийн захиргааны төв байгууллага 2027 онд багтаан хэрэгжүүлнэ.

6 дугаар зүйл.Төсвийн хөрөнгө оруулалтын удирдлагын тухай хууль хүчин төгөлдөр болохоос өмнө байгуулагдан гадаад зээл, тусламжийн олон улсын гэрээ, төслийн баримт бичигт өөрөөр заагаагүй бол тусгайлсан төсөл хэрэгжүүлэх нэгжийг холбогдох шийдвэр, батлагдсан шилжилтийн төлөвлөгөөний дагуу үргэлжлүүлэн ажиллуулж болно.
	
7 дугаар зүйл.Энэ хуулийг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдөнө.



ГАРЫН ҮСЭГ
Төсөл

МОНГОЛ УЛСЫН ИХ ХУРЛЫН ТОГТООЛ

 2026 оны .... дугаар							Улаанбаатар
  сарын ... ны өдөр 								      хот


ТӨСВИЙН ХӨРӨНГӨ ОРУУЛАЛТЫН УДИРДЛАГЫН ТУХАЙ ХУУЛЬ БАТЛАГДСАНТАЙ ХОЛБОГДУУЛАН АВАХ 
АРГА ХЭМЖЭЭНИЙ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг үндэслэн Монгол Улсын Их Хурлаас ТОГТООХ нь:

[bookmark: _Hlk215090553]1.Төсвийн хөрөнгө оруулалтын удирдлагын тухай хуулийг хэрэгжүүлэх дараах арга хэмжээг авч хэрэгжүүлэхийг Монгол Улсын Засгийн газар /Н.Учрал/-т даалгасугай:

1.1.төрийн захиргааны төв байгууллага, аймаг, нийслэл, сум, дүүргийн Засаг дарга, бүх шатны төсвийн захирагч нарт Төсвийн хөрөнгө оруулалтын удирдлагын тухай хуулийг сурталчлан таниулах, холбогдох сургалтыг зохион байгуулах;

1.2.төсвийн хөрөнгө оруулалтын төсөлд хөндлөнгийн хяналт-шинжилгээ, үнэлгээ хийх, олон улсын зөвлөх инженерүүдийн холбоо болон олон улсын бусад жишиг гэрээний нөхцөлийг тохируулан хэрэглэхтэй холбоотой арга зүйн дэмжлэг үзүүлэх;

1.3.төсвийн хөрөнгө оруулалтын удирдлагын сангийн хөрөнгийг төрийн сангийн дансанд төвлөрүүлэх, шилжүүлэх, хүлээлцэх ажлыг 2028 оны 01 дүгээр сарын 01-ний өдрөөс эхлэн хэрэгжүүлэх;

	2.Энэ тогтоолын биелэлтэд хяналт тавьж ажиллахыг Монгол Улсын Их Хурлын Төсвийн байнгын хороо /Н.Наранбаатар/-нд даалгасугай. 

	3.Энэ тогтоолыг Төсвийн хөрөнгө оруулалтын удирдлагын тухай хууль хүчин төгөлдөр болсон өдрөөс эхлэн дагаж мөрдсүгэй.



ГАРЫН ҮСЭГ


